REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/163-20

19. novembar 2020. godine

B e o g r a d

Z A P I S N I K

TREĆE SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 17. NOVEMBRA 2020. GODINE

Sednica je počela u 10,07 časova.

Sednicom je predsedavao Veroljub Arsić, predsednik Odbora.

Pored predsedavajućeg, sednici su prisustvovali članovi Odbora: Snežana Petrović, Dragomir Karić, Snežana Paunović, Jasmina Karanac, Ana Beloica, Vesna Stambolić, Nataša Ljubišić, Zoran Tomić i Ivana Popović.

Sednici su prisustvovali zamenici odsutnih članova Odbora: Nenad Krstić (zamenik člana Odbora Tihomira Petkovića), Uglješa Marković, Adrijana Pupovac (zamenik člana Odbora Olivere Nedeljković), Miloš Banđur (zamenik člana Odbora Krste Janjuševića) iAleksandra Čamagić.

Sednici je prisustvova i Janko Langura, zamenik Vesne Stambolić, prisutnog člana Odbora.

Sednici nije prisustvovala član Odbora Aleksandra Tomić, ni njen zamenik. Sednici nije prisustvovao zamenik člana Odbora Slavenko Unković.

Sednici su, na poziv predsednika, iz Ministarstva privrede prisustvovali: Anđelka Atanasković, ministar privrede, Dragan Stevanović, državni sekretar, Dragan Ugrčić, Dušan Vučković, Dubravka Drakulić, Biljana Žarković, Katarina Obradović Jovanović i Aleksandar Starčević, pomoćnici ministra i Branislav Pejčić, načelnik Odeljenja za investicije.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Informacije o radu Ministarstva privrede za period jul-septembar 2020. godine (10 broj 02-595/20 od 22. oktobra 2020. godine);
2. Razmatranje Izveštaja Ministarstva privrede o stanju postupka privatizacije za avgust 2020. godine (10 broj 02-255/20-7 od 18. septembra 2020. godine);
3. Razmatranje Izveštaja Ministarstva privrede o stanju postupka privatizacije za septembar 2020. godine (10 broj 02-255/20-8 od 9. oktobra 2020. godine).

Pre prelaska na rad prema utvrđenom dnevnom redu, Odbor je jednoglasno usvojio zapisnik sa Druge sednice Odbora.

Na predlog predsednika, Odbor je jednoglasno odlučio da objedini raspravu o sve tri tačake dnevnog reda i da se glasanje obavi o svakoj tački dnevnog reda pojedinačno.

Odbor je nastavio rad prema utvrđenom dnevnom redu.

Prva, druga i treća tačka: **Informacija o radu Ministarstva privrede za period jul-septembar 2020. godine; Izveštaj Ministarstva privrede o stanju postupka privatizacije za avgust 2020. godine; Izveštaj ministarstva privrede o stanju postupka privatizacije za septembar 2020. godine**

Odbor je razmotrio informaciju o radu Ministarstva privrede za period jul-septembar 2020. godine i podneo Izveštaj Narodnoj skupštini.

Predsednik Odbora upoznao je sa pravnim osnovom za razmatranje tačaka dnevnog reda. U skladu sa članom 229. Poslovnika Narodne skupštine, ministar informiše nadležni odbor Narodne skupštine o radu ministarstva jednom u tri meseca, a o zaključcima odbora povodom podnete informacije, odbor podnosi izveštaj Narodnoj skupštini (prva tačka utvrđenog dnevnog reda). Mesečne izveštaje o stanju postupka privatizacije, zaključenim ugovorima o prodaji kapitala, odnosno imovine, sa priloženim ugovorima, pokrenutim postupcima privatizacije i radu subjekata nadležnih za sprovođenje postupka privatizacije, Odbor razmatra u skladu sa članom 84. Zakona o privatizaciji i članom 54. Poslovnika Narodne skupštine, koji glasi: „Odbor razmatra redovne mesečne izveštaje Ministarstva privrede o stanju postupka privatizacije, zaključenim ugovorima o prodaji kapitala, odnosno imovine, sa priloženim ugovorima, pokrenutim postupcima privatizacije, radu subjekata nadležnih za sprovođenje postupka privatizacije, a Ministarstvo privrede pruža sve potrebne podatke i informacije po zahtevu Odbora“ (druga i treća tačka utvrđenog dnevnog reda).

Predsednik Odbora poželeo je dobrodošlicu ministru privrede, s obzirom da dolazi prvi put na sednicu nadležnog Odbora u novom sazivu Narodne skupštine. Istakao je da je Ministarstvo privrede postiglo dobre rezultate, imajući u vidu da je upravo privreda najviše pogođena vladajućom pandemijom korona virusa. Država je u privredu u proteklom periodu uložila velika sredstva kako bi ublažila pad privredne aktivnosti i posledice pandemije.

U uvodnim napomenama, Anđelka Atanasković, ministar privrede, istakla je da nastoji da se uključi u sve aktivnosti, iako je na čelu Ministarstva privrede tek dve nedelje. Istakla je da joj je velika čast što joj je ukazano poverenje i da će to poverenje opravdati. U narednom periodu će se baviti privatizacijom i pomoći privrednicima, kako bi opstali u ovim teškim vremenima.

Dragan Stevanović, državni sekretar u Ministarstvu privrede, izneo je da Srbija oseća posledice pandemije, iako je srpska privreda pokazala zadovoljavajuću vitalnost. Mere za ublažavanje posledica pandemije virusa pre svega se odnose na podršku za održavanje likvidnosti. Kroz razdeo Ministarstva privrede je prošlo više od 150 milijardi dinara namenjenih očuvanju likvidnosti privrede: mere za isplatu minimalnih zarada u sektoru malih i srednjih preduzeća, sredstva za isplaćivanje 60% zarade za velika preduzeća. Definisani su programi koji su realizovani preko Fonda za razvoj, kao i garantna šema preko poslovnih banaka koja se i danas sprovodi. Takođe, sprovedene su dodatne mere koje su se odnosile samo na sektor turizma, ugostiteljstva i saobraćaja. Izneo je mišljenje da je Srbija jedna od retkih zemalja koja je našla način da svoju privredu pogođenu pandemijom korona virusa pomogne i podrži u ovom trenutku. Kada je reč o zakonodavnoj aktivnosti, Vlada će uputiti u proceduru Narodne skupštine nekoliko zakonskih predloga, iz oblasti infrastrukture kvaliteta, odnosno Predlog zakona o tehničkim zahtevima za proizvode i ocenjivanje usaglašenosti, Predlog zakona o izmenama i dopunama Zakona o akreditaciji, Predlog zakona o metrologiji i Predlog zakona o predmetima od dragocenih metala. Dinamika razmatranja ovih zakonskih predloga zavisi od rukovodstava Narodne skupštine i Vlade. Ministarstvo prirema i predloge zakona čije će sprovođenje rezultirati napredovanjem na *Doing business list.* To su Zakon o stečaju i Zakon o privrednim društvima, čije prethodne izmene su dovele do napretka Srbije na ovoj listi za 44 mesta. Generalno, takvom napretku glavni impuls je dalo Ministarstvo privrede. Iako je u formiranju liste trenutno došlo do zastoja, Srbija ispunjava sve zahteve Svetske banke i modernog poslovnog sveta za otkalanjanje slabosti u navedenim zakonima. Ministarstvo privrede će i dalje uticati na unapređenje poslovnog ambijenta i napredak na *Doing business list.* Kada je reč o privatizaciji, u prethodnom periodu nije bilo zaključenih ugovora u postupku privatizacije. Sektor za privatizaciju i stečaj sprovodio je monitoringe i kontrole. Nije bilo problema, jer je Vlada uvažavala slabosti ovog dela privrede zbog epidemije. Rokovi su prolongirani, u skladu sa potrebama tih preduzeća i generalnom politikom Vlade da se obaveze u pogledu finansiranja kredita, kao i njihove ugovorne obaveze, prolongiraju za izvestan period. To je bio dodatni stimulans privredi da preživi ovaj težak period. Ministarstvo planira da u narednom periodu snažno pokrene zamajac okončanja procesa privatizacije preostalih sedamdesetak preduzeća. Aktivnosti u pogledu subvencionisanja stranih i domaćih investitora nisu stale. Naprotiv, jedna milijarda i 300 miliona dinara biće preneto u sledeću godinu, jer investitori nisu uspeli da povuku već opredeljena sredstva za njihove investicije. Vlada će imati razumevanja za investitore i ni jedan projekat nije i neće biti zaustavljen. Pojavljuju se naznake reinvestiranja u Srbiji, a i dolazak novih investitora odnosno investicija u sledećem periodu. To govori da je Srbija ekonomski i politički, u pravnom i poreskom smislu, predvidiva i stabilna država, uprkos problemima sa kojima se suočava. Nastavlja se podrška razvoju poslovnih, industrijskih i turističkih zona u pogledu infrastrukture. Za te namene će sledeće godine biti na raspolaganju više od jedne milijarde dinara. Biće nastavljena podrška sektoru malih i srednjih preduzeća kroz subvencionisanje kredita. Ministarstvo privrede je u pregovorima sa Evropskom ivesticionom bankom za obezbeđivanje kreditne linije od 200 miliona evra, koja će biti na raspolaganju sektoru malih i srednjih preduzeća za likvidnost i za nove investicione poduhvate i to će biti snažan zamajac ovom vitalnom sektoru u narednom periodu. Brojke ukazuju da je privreda ojačala i postala otpornija na uticaje. Iskazao je spremnost za dalju saradnju i partnerstvo Ministarstva privrede i Odbora za privredu u naporima za privredni rast i povećanje domaćeg bruto proizvoda.

U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- da li ima novosti u privatizaciji strateških preduzeća, kao što je „Ikarbus“;

- kolike su šanse za privatizaciju fabrike „Holding kablovi AD“ iz Jagodine, „Petrohemiju“ iz Pančeva, „Jumko“ iz Vranja;

- na koji način se mogu razjasniti nedoumice potencijalnih investitora, kada su u pitanju HIP Pančevo i odnos između Petrohemije i NIS;

- da li ista pravila u pogledu državne pomoći važe i za domaće i za strane investitore;

- da li treba puštati preduzeća da odu u stečaj, bez pokušaja sanacije stanja putem UPPR;

- kakvi su planovi Ministarstva privrede i da li su planirana sredstva za pomoć za prevazilaženje krize izazvane pandemijom kovid virusa mikro, malim i srednjim preduzećima u budućem periodu;

- da li su planirana sredstva za pomoć preduzećima namenske industrije;

- da li su planirana sredstva za pomoć preduzećima koja posluju na teritorijama opština koje se nalaze na trasi auto puta Miloš Veliki;

- da li su strani investitori privilegovani isplatom subvencija za investicije iz budžeta.

Izneto je uverenje da će Anđelka Atanasković, ministar privrede, svojom svežom energijom i poletnošću pokrenuti rešavanje dugo nerešenih pitanja, posebno kada je reč o privatizaciji Petrohemije iz Pančeva. Izneto je mišljenje da su dva najsvetlija primera uspešne privatizacije u prethodnom periodu privatizacija „Železare Smederevo“ i „RTB Bor“. Po tom principu bi trebalo da Ministarstvo pokuša da da nađe strateškog partnera i za „Jumko“. Ni Ministarstvo ni Odbor ne treba da dozvole da se ova pitanja zaborave, u kontekstu neophodnosti rešavanja drugih aktuelnih pitanja.

Realni sektor privrede je ekonomski motor jedne države, koji ne obezbeđuje samo plate za državni aparat, već su budžetska sredstva ove godine najviše usmerena na borbu protiv kovida i na očuvanje privrednog sistema, kako bi država mogla da odgovori zdravstvenim izazovima. U sektoru mikro, malih i srednjih preduzeća, ove godine najveći problem nije bio da se održi nivo proizvodnje, već nivo izvoza koji su preduzeća imala do sada ili da se plasira roba koja nije mogla da se izveze. Mere koje je Narodna banka preduzela kao podršku da se produže rokovi otplate kredita, s jedne strane, a Vlada finansirala za svakog zaposlenog po jednu minimalnu zaradu, sa druge strane, omogućile su da se sačuvaju radna mesta u realnom sektoru. Takođe, mera isplate protivvrednosti od 100 evra u dinarima, svim punoletnim građanima, u ukupnom iznosu od 700 miliona evra, predstavljala je podršku građanima u ovom teškom periodu da izdrže izazove, i podsticaj uslužnim delatnostima na koje je ovaj novac velikim delom potrošen. Nivo investicija je veći u blizini infrastrukturnih koridora. Novac koji privreda dobija iz Fonda za razvoj mora u celosti biti pokriven odgovarajućom dokumentacijom, kako bi se ostvario cilj kao što je ravnomeran regionalni razvoj i zaustavile migracije na relaciji selo-grad i selo-inostranstvo.

Pozdravljena je inicijativa g-đe Atanasković za podršku ženama u privredi, kao i podrška Ministarstva privrede sektoru malih i srednjih preduzeća i preduzetništva, koji po pravilu zapošljava više ljudi od velikih kompanija, i teže ih otpušta. U Lučanima posluje jedna od fabrika namenske industrije, koja je najprofitabilniji deo privrede Srbije. Iako imaju veliki turistički potencijal, Lučani ne uspevaju da ga iskoriste bez pomoći iz budžeta Republike Srbije. U voćarstvu je situacija bolja, zahvaljujući novom kupcu fabrike „Budimka“ iz Požege.

Izneto je mišljenje da je inicijativa da Odbor sednice održava izvan sedišta Narodne skupštine odlična. Potrebno je da Odbor sagleda u kakvim prilikama rade naši privrednici, posebno mala i srednja preduzeća, i da oseti šta je privredi zaista potrebno, kako bi se pomoglo na pravni način.

Na Jugu Srbije rade „Simpo“ i „Jumko“ zahvaljujući naporima državnog sekretara. Imajući u vidu da Opština Trgovište ima polovinu granice sa severnom Makedonijom, u dužini od 54 kilometra, i da se ta teritorija „prazni“ iznet je predlog da se za takve nerazvijene i devastirane opštine primeni model Norveške. Smanjenje stope poreza u tim opštinama privuklo bi investitore. Problem Trgovišta je i što je 60 km udaljeno od najbliže železničke stanice i isto toliko od autoputa na Koridoru 10. Preduzeće „Pčinja“ iz Trgovišta, koje je devedesetih otišlo u stečaj, još nije prodato, stečajni upravnici „krckaju“ imovinu i namiruju se. Izneto je mišljenje da bi to preduzeće moralo da ima prioritet ili u prodaji ili u likvidaciji.

U odgovoru na postavljena pitanja Anđelka Atanasković, ministar privrede, istakla je da je već aktivna kada je u pitanju privatizacija, iako je tek dve nedelje kako je izabrana za ministra. Započete su aktivnosti na privatizaciji „Petrohemije“. Obavestila je da će se sutra održati sastanak u NIS sa ruskom stranom i istakla nadu da će se događaji povoljno razvijati i procedura privatizacije „Petrohemije“ pokrenuti do kraja godine, a u toku sledeće godine okončati. Kada je reč o ostalih 78 preduzeća u portfelju Ministarstva privrede, uskoro će biti objavljeni javni pozivi. Taj posao predstoji, težak je, ali Ministarstvo privrede mora taj posao da okonča. Ministarstvo će nastojati da pronađe strateške partnere za sve velike fabrike u nacionalnom interesu. Stečaj će biti poslednja mera, kada baš sve mogućnosti za ozdravljenje preduzeća budu iscrpljene. Konstatovala je da je u najtežim vremenima najveći priliv sredstava u budžet bio iz fabrika namenske industrije, koje sredstva pomoći za ublažavanje posledica kovid krize dobijaju sa budžetskih pozicija Ministarstva odbrane. Prošle godine jedan broj fabrika namenske industrije dobio je iz budžeta sredstva za investicije u nove mašine i u novu tehnologiju, među njima i „Prva petoletka“ iz Trstenika, kojom je rukovodila. To je bio podsticaj za fabriku koja je mogla da ugovori više posla, da i sami odvoje deo sredstava za nove investicije. Iznela je da strane investicije u Srbiji ne donose samo nova radna mesta, već i znanja i našim privrednicima i radnicima na koji način treba da rade da bi više zaradili. Ministarstvo privrede vodi računa o svakom dinaru datom iz budžeta i kontroliše da li se novac troši u skladu sa namenama. Privredna komora Srbije sa svojom regionalnom mrežom, veliki je pomoćnik Ministarstva privrede, posebno u kontinuiranom sagledavanju potreba privrede.

U odgovoru na pitanje vezano za sudbinu kompanije „Holding kablovi AD“ iz Jagodine, Dragan Stevanović, državni sekretar, izneo je da je namera Ministarstva privrede bila da tu kompaniju „gurne“ u stečaj, ali je Privredni sud prihvatio predlog Unapred pripremljenog plana reorganizacije (UPPR) kompanije. Kompanija trenutno funkcioniše sa oko 300 do 400 zaposlenih. Izrazio je bojazan da kompanija, bez obzira što se za dobar deo dugova kroz UPPR relaksirala, neće imati snage da po okončanju plana, izađe na tržište i nastavi uspešno da posluje po tržišnim principima. Izneo je mišljenje da će ipak ishod poslovanja „Holding kablovi AD“ iz Jagodine u narednom periodu ipak biti otvaranje stečajnog postupka, ali u nepovoljnijim uslovima u kojima će teže biti naći kupca, odnosno investitora. Prosečna starost mašina je između 30 i 40 godina, i veliki uspeh je ako uspeju se prodaju ova preduzeća. „Jumko“ iz Vranja, koji ima oko 2000 zaposlenih, u postupku je usvajanja UPPR. Postupak bi trebalo da bude pravosnažan u toku sledećih nekoliko nedelja. Preduzeće će se rasteretiti za najveći deo dugova, i trebalo bi da postane održivo preduzeće unutrašnjom reorganizacijom. Deo „Jumka“ je vezan za namensku industriju, koja ima interes da „Jumko“ funkcioniše i snabdeva namensku industriju. Ministarstvo je spremno da podrži i pruži pomoć ovom preduzeću u vidu investicija, u skladu sa mogućnostima, jer je opstanak ove kompanije u nacionalnom interesu. Slična situacija je i kod drugih strateških preduzeća, koja su fiskalno neutralna i nisu više na teretu države. Funkcionišu na tržištu sa manje ili više problema. Za rad ovih preduzeća se do pre 7 godina izdvajalo novca koliko danas iznosi celokupan budžet Ministarstva privrede. Portfolio Fonda za razvoj, od njegovog osnivanja, nije uvek bio isti. Fond u portfoliu ima i privatni i državni sektor. Svi problemi koje Fond ima ili je imao, posledica su odnosa Fonda sa preduzećima iz državnog sektora, kao što su „Železara Smederevo“, „RTB Bor“, „PKB“. Za ta sredstva se unapred znalo da nikada neće biti vraćena. Sad kad su u procesu privatizacije raščišćena ta sredstva, situacija je drugačija. Fond u svojim bilansima ima veoma mali procenat nenaplativih potraživanja od privatnog sektora. Kad je reč o investicijama, Ministarstvo privrede očekuje da će do kraja godine odobriti/isplatiti još 2,6 milijardi dinara podsticaja, ali da investitori neće stići da povuku više od 1,3 milijarde dinara. Taj novac će biti prenet u sledeću godinu, što sa 12,7 milijardi dinara ugovorenih obaveza za 2021. godinu, čini 14 milijardi dinara sredstava podsticaja za investicije. Biće rezervisana oko jedna milijarda dinara iz budžeta za nova ugovaranja, a po potrebi i više. Ovih oko 15 milijardi dinara subvencija, predstavlja oko jednu petinu ukupnih investicija (oko 75 milijardi dinara) koje će strani investitori investirati u Srbiji. Prava stranih i domaćih investitora da konkurišu za sredstva podsticaja za nove investicije su jednaka u svim propisima koji regulišu ovu oblast. I obaveze stranih i domaćih investitora u slučaju dobijanja subvenicija su iste. Realnost je da strani investitori donose nove tehnologije, menjaju profil i strukturu domaće privrede sektora malih i srednjih preduzeća, koji kroz učešće u lancu dobavljača modernih i razvijenih multinacionalnih kompanija. Strane investicije su promenile profil i podigle nivo domaće privrede, tako da danas imamo standardizovanu i sertifikovanu privredu, koja je kompetentna, ima kapacitet da ispoštuje zahteve tržišta i konkuriše za sredstva podsticaja.

Katarina Obradović Jovanović, pomoćnik ministra privrede, istakla je da je ova godina bila dosta izazovna za mala i srednja preduzeća, ali je blagovremenim merama koje su proletos preduzete, Ministarstvo privrede uspelo da sačuva najveći broj malih i srednjig preduzeća. Ministarstvo je od samog početka krize pratilo stanje u pogledu osnivanja novih i gašenja postojećih preduzeća, zapošljavanja, prinudne naplate. Ukupan broj preduzeća je porastao, kao i broj zaposlenih u svim oblicima preduzeća, za 60 000, što će biti veliki izazov da se ovaj broj zaposlenih u narednom periodu očuva. Ministarsvo je u narenom periodu predvidelo adekvatne aktivnosti. Jedna od bitnih novina jeste pregovor o kreditu od 200 miliona evra sa Evropskom investicionom bankom (EIB) za pomoć malim i srednjim preduzećima, u vidu podrške za likvidnost ili podrške za investicije. Ovogodišnji programi namenjeni za podršku za investicije pokazali su se veoma dobro i 350 preduzeća učestvovalo po javnom pozivu. Sredstva za podršku likvidnosti realizovala su se preko Fonda za razvoj i pri kraju je, što se tiče korišćenja, garantna šema za likvidnost vredna 2 milijarde evra. Svi ovi programi su deo paketa EIB „Kovid odgovor“, koji se daju pod povoljnijim uslovima nego u redovnim prilikama. Ministarstvo je predvidelo određena sredstva koja će privredi biti na raspolaganju i početkom 2021. godine, ukoliko to bude neophodno.

Predsednik je obavestio članove Odbora da će ove nedelje obaviti razgovor sa predstavnicima UNDP, koji pruža podršku Narodnoj skupštini, između ostalog, i za održavanje sednica radnih tela Narodne skupštine izvan sedišta Narodne skupštine. Teme će biti iz delokruga Ministarstva privrede. Posebno je značajno da se Odbor i jedan deo javnosti upozna sa trenutnom situacijom u pojedinim okruzima koji su imali visok nivo investicija i uporedi sa prethodnim periodom, kao i privređivanjem u periodu kovid krize. Istakao je da će Odbor intenzivno raditi u narednom periodu, posebno kako bi se najmlađi narodni poslanici što pre upoznali sa realnim funkcionisanjem privrede. Sednicama van sedišta prisustvovaće i predstavnici lokalnih samouprava, kojima nije primarni posao izgradnja komunalne infrastrukture, već stvaranje ambijenta za ekonomski razvoj teritorije opštine odnosno grada.

U diskusiji su učestvovali Veroljub Arsić, Dragomir Karić, Ivana Popović, Vesna Stambolić, Snežana Petrović i Nenad Krstić, kao i Anđelka Atanasković, Dragan Stevanović, Katarina Obradović Jovanović i Branislav Pejčić.

a) Saglasno članu 229. Poslovnika Narodne skupštine, Odbor je jednoglasno odlučio da prihvati Informaciju o radu Ministarstva privrede za period jul-septembar 2020. godine i podneo izveštaj Narodnoj skupštini.

b) Odbor je jednoglasno usvojio Izveštaj Ministarstva privrede o stanju postupka privatizacije za avgust 2020. godine.

v) Odbor je jednoglasno usvojio Izveštaj Ministarstva privrede o stanju postupka privatizacije za septembar 2020. godine.

Sednica je zaključena u 11 časova i 25 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR PREDSEDNIK

Aleksandra Balać Veroljub Arsić